b'\n_START_ARTICLE_\nCheshire\n_START_SECTION_\nMaantiede\n_START_PARAGRAPH_\nCheshiren pinta-ala on 2\xc2\xa0343 neli\xc3\xb6kilometri\xc3\xa4. Sit\xc3\xa4 ymp\xc3\xa4r\xc3\xb6iv\xc3\xa4t Merseyside luoteessa, Suur-Manchester koillisessa, Derbyshire id\xc3\xa4ss\xc3\xa4, Staffordshire kaakossa, Shropshire etel\xc3\xa4ss\xc3\xa4 ja Walesiin kuuluvat Wrexham ja Flintshire l\xc3\xa4nness\xc3\xa4._NEWLINE_Kreivikunta ulottuu luoteessa Dee- ja Merseyjokien estuaareihin ja id\xc3\xa4ss\xc3\xa4 Penniinien yl\xc3\xa4ng\xc3\xb6lle. Pieni alue sijaitsee Peak Districtin kansallispuiston rajojen sis\xc3\xa4puolella. _NEWLINE_Cheshiren kallioper\xc3\xa4 muodostuu suurimmaksi osaksi triaskautisista hiekkakivi- ja merkelikivilajeista, jotka v\xc3\xa4rj\xc3\xa4\xc3\xa4v\xc3\xa4t maaper\xc3\xa4n punertavaksi. My\xc3\xb6s monet paikallisesta kivest\xc3\xa4 rakennetut kirkot n\xc3\xa4ytt\xc3\xa4v\xc3\xa4t punaisilta. Cheshiren tasankoa peitt\xc3\xa4v\xc3\xa4t lukuisat j\xc3\xa4\xc3\xa4kaudella syntyneet savi-, hiekka- ja soramuodostumat, mutkittelevat joet ja pienet j\xc3\xa4rvet (meres).\n_START_SECTION_\nHistoria\n_START_PARAGRAPH_\nPronssi- ja rautakaudella rakennettiin useita linnavuoria Cheshiren keskiosaa halkovalle v\xc3\xa4h\xc3\xa4mets\xc3\xa4iselle hiekkakiviharjanteelle, joka toimii vedenjakajana Deejoen vesist\xc3\xb6lle l\xc3\xa4nness\xc3\xa4 ja Weaver- ja Danejokien vesist\xc3\xb6lle id\xc3\xa4ss\xc3\xa4. Rooman valtakunnan aikana, vuoden 71 paikkeilla, rakennettiin nykyisen Chesterin paikalle tukikohta legioonalle, jonka teht\xc3\xa4v\xc3\xa4n\xc3\xa4 oli valloittaa Pohjois-Wales ja puolustaa provinssin luoteisosia._NEWLINE_Nelj\xc3\xa4sataa vuotta roomalaisten l\xc3\xa4hd\xc3\xb6n j\xc3\xa4lkeen seudulla asui kelttil\xc3\xa4isi\xc3\xa4 brittej\xc3\xa4. Vuonna 830 anglosaksit ottivat alueen haltuunsa ja sulauttivat sen Mercian valtakuntaan. Viikingit perustivat siirtokuntia Wirralin niemimaalle 800\xe2\x80\x93900-luvuilla \xe2\x80\x93 samoihin aikoihin kuin Cheshiren alueesta muodostettiin Mercian alainen kreivikunta. _NEWLINE_My\xc3\xb6h\xc3\xa4iskeskiajalla Cheshire sai osittain autonomisen aseman kruunun alaisuudessa. Kreivikunta oli osallisena Harry Hotspurin johtamassa kapinassa vuonna 1403 ja tuki Lancasterin sukua ruusujen sodassa. 1600\xe2\x80\x931700-luvuilla Northwichin, Middlewichin ja Nantwichin kaupungit saivat vaurautensa suolakaivoksista. _NEWLINE_1700-luvulla Cheshiren ja l\xc3\xa4heisen Lancashiren kaupunkeihin syntyi tekstiiliteollisuutta. Congleton ja Macclesfield erikoistuivat silkintuotantoon, kun muissa kaupungeissa k\xc3\xa4ytettiin raaka-aineena puuvillaa. 1800-luvun aikana kreivikunnasta muodostui yksi Ison-Britannian t\xc3\xa4rkeimmist\xc3\xa4 teollisuusalueista \xe2\x80\x93 sen alueelle syntyi kemianteollisuutta ja lis\xc3\xa4ksi Manchesterin teollisuusvy\xc3\xb6hyke laajeni Koillis-Cheshireen ja Liverpoolin satama ulotti toimintansa Wirralin niemimaalle.\n_START_SECTION_\nHallinto\n_START_PARAGRAPH_\nCheshirell\xc3\xa4 ei ole ollut hallinnollista asemaa vuodesta 2009 l\xc3\xa4htien, jolloin kreivikunnanvaltuusto lakkautettiin. Lordiluutnantti David Briggs on edustanut Ison-Britannian kuningatarta kreivikunnassa maaliskuusta 2010 l\xc3\xa4htien.\n_START_SECTION_\nTalous\n_START_PARAGRAPH_\nCheshire Eastin ja Cheshire West and Chesterin yhten\xc3\xa4ishallintopiirit ovat yh\xc3\xa4 maatalousvaltaisia. Chesterin tasangolla ja Weaverjoen laaksossa on erityisesti maitotiloja ja suolakaivoksia. Ison-Britannian vanhin ja suurin suolakaivos sijaitsee l\xc3\xa4hell\xc3\xa4 Winsfordia. Hallintopiirien alueella on my\xc3\xb6s l\xc3\xa4\xc3\xa4ke- ja autoteollisuutta. Cheshire Eastin alueella on lis\xc3\xa4ksi paperiteollisuutta ja tutkimusta ja tuotekehityst\xc3\xa4, Cheshire Westin alueella puolestaan kemianteollisuutta, energiantuotantoa ja finanssitoimialan yrityksi\xc3\xa4. Macclesfieldin ymp\xc3\xa4rist\xc3\xb6 toimii Manchesterin nukkumal\xc3\xa4hi\xc3\xb6n\xc3\xa4._NEWLINE_Haltonin yhten\xc3\xa4ishallintopiiriss\xc3\xa4 on ollut vanhastaan kemianteollisuutta. Runcornin kaupunki on vanha teollisuuskaupunki, jossa on ollut historiansa aikana niin nahka-, saippua- ja kemiantehtaita kuin telakoitakin. My\xc3\xb6s Widnesiin rakennettiin 1800-luvulla saippua- ja muita kemiantehtaita, jotka aiheuttivat pahoja ymp\xc3\xa4rist\xc3\xb6ongelmia._NEWLINE_Warringtonin kaupunki sai vaurautensa keskiajalla ty\xc3\xb6kalu- ja tekstiiliteollisuudesta. Nyky\xc3\xa4\xc3\xa4n kaupungissa on sahoja, panimoita, kirjapainoja sek\xc3\xa4 metalli-, nahka- ja tekstiilitehtaita. Keskeisen sijaintinsa ansiosta sinne on perustettu my\xc3\xb6s tutkimuslaitoksia sek\xc3\xa4 logistiikka- ja varastokeskuksia.\n_START_SECTION_\nRautatiet\n_START_PARAGRAPH_\nChester ja Crewe ovat t\xc3\xa4rkeit\xc3\xa4 rautateiden risteyspaikkoja. Lontoosta Liverpooliin, Luoteis-Englantiin ja Glasgow\xe2\x80\x99iin johtava p\xc3\xa4\xc3\xa4rata kulkee Crewen ja Warringtonin kautta. Chesterin kautta kulkee seutujunia Manchesterista ja Crewesta Pohjois-Walesiin. Kreivikunnan alueella liikenn\xc3\xb6i my\xc3\xb6s useita paikallisjunia.\n_START_SECTION_\nLentoliikenne\n_START_PARAGRAPH_\nIson-Britannian kolmanneksi vilkkain lentoasema Manchesterissa sijaitsee Cheshiren pohjoisreunalla.\n_START_SECTION_\nLippu\n_START_PARAGRAPH_\nCheshiren lipussa on sinisell\xc3\xa4 pohjalla kultainen miekka ja kolme kultaista vehn\xc3\xa4lyhdett\xc3\xa4. Vehn\xc3\xa4lyhteet ovat olleet Cheshiren herttua- ja kreivikunnan sek\xc3\xa4 Chesterin kaupungin tunnus jo satojen vuosien ajan. Ensimm\xc3\xa4isen kerran ne esiintyiv\xc3\xa4t herttua Ranulf de Blondevillen vaakunassa 1100-luvulla. Chesterin kaupunki otti herttuakunnan vaakunan k\xc3\xa4ytt\xc3\xb6\xc3\xb6ns\xc3\xa4 vuonna 1560 ja lis\xc3\xa4si siihen miekan. Kun Cheshiren valtuusto lakkautettiin 2009, vaakunan pohjalta p\xc3\xa4\xc3\xa4tettiin suunnitella kreivikunnalle virallinen lippu, joka otettiin k\xc3\xa4ytt\xc3\xb6\xc3\xb6n 10. huhtikuuta 2013.\n_START_SECTION_\nNimikkokukka\n_START_PARAGRAPH_\nVuonna 2004 Cheshiren nimikkokukaksi valittiin luhtalitukka Plantlife International -j\xc3\xa4rjest\xc3\xb6n pit\xc3\xa4m\xc3\xa4ss\xc3\xa4 yleis\xc3\xb6\xc3\xa4\xc3\xa4nestyksess\xc3\xa4. Kukasta k\xc3\xa4ytet\xc3\xa4\xc3\xa4n Cheshiress\xc3\xa4 nimityst\xc3\xa4 milkmaid, \xe2\x80\x99maitotytt\xc3\xb6\xe2\x80\x99, mik\xc3\xa4 arvatenkin liittyy maitotilojen yleisyyteen kreivikunnassa.'